**भारत सरकार**

**रेल मंत्रालय**

**राज्य सभा**

**06.03.2020 के**

**अतारांकित प्रश्न सं. 1875 का उत्तर**

**ओडिशा के लिए प्रस्तावित रेलवे परियोजनाएं**

**1875. डा. सस्मित पात्रा:**

**क्या रेल मंत्री यह बताने की कृपा करेंगे किः**

(क) रेलवे द्वारा कार्यान्वित की जाने वाली ओडिशा राज्य के लिए प्रस्तावित रेल परियोजनाओं का ब्यौरा क्या है;

(ख) इस परियोजना के लिए कितने बजटीय आबंटन की मंजूरी दी गई है; और

(ग) रेलवे द्वारा प्रस्तावित परियोजनाओं को कब तक शुरू करने की उम्मीद है?

**उत्तर**

**रेल और वाणिज्य एवं उद्योग मंत्री (श्री पीयूष गोयल)**

(क) से (ग): एक विवरण सभा पटल पर रख दिया गया है।

\*\*\*\*\*

ओडिशा के लिए प्रस्तावित रेलवे परियोजनाओं के संबंध में दिनांक 06.03.2020 को राज्‍य सभा में डा. सस्मित पात्रा के अतारांकित प्रश्‍न सं. 1875 के भाग (क) से (ग) के उत्‍तर से संबंधित **विवरण**।

(क) और (ख): रेल परियोजनाओं को क्षेत्रीय रेलवे-वार स्‍वीकृत किया जाता है, न कि राज्‍य-वार क्योंकि भारतीय रेल का नेटवर्क विभिन्‍न राज्‍यों की सीमाओं के बाहर भी फैला हुआ है। बहरहाल, इस समय ओडिशा में पूर्णत:/आंशिक रूप से पड़ने वाली 49,984 करोड़ रु. की लागत से 4,567 कि.मी. लम्‍बी 36 परियोजनाएं योजना/अनुमोदन/निष्‍पादन के विभिन्‍न चरणों में हैं। इनमें निम्नलिखित परियोजनाएं शामिल हैं:

16,598 करोड़ रु. की लागत से 1,269 कि.मी. लंबी 10 नई लाइन परियोजनाएं हैं। इनमें से, 80 कि.मी. की लंबाई को यातायात के लिए चालू कर दिया गया है और मार्च 2019 तक 4,260 करोड़ रु. का व्‍यय किया जा चुका है।

1349 करोड़ रु. की लागत से 140 कि.मी. लंबाई की 1 आमान परिवर्तन परियोजना है, जिसमें से 90 कि.मी. की लंबाई को यातायात के लिए चालू कर दिया गया है और 191 करोड़ रु. का व्‍यय किया जा चुका है।

32,037 करोड़ रु. की लागत से 3,159 कि.मी. लंबी 25 दोहरीकरण परियोजनाएं हैं। इनमें से, 494 कि.मी. लंबाई को यातायात के लिए चालू कर दिया गया है और मार्च 2019 तक 8,246 करोड़ रु. का व्‍यय किया गया है।

लागत, व्‍यय और परिव्‍यय सहित परियोजना-वार ब्यौरा भारतीय रेल की वेबसाइट अर्थात् www.indianrailways.gov.in>Ministry of Railways>Railway Board>About Indian Railways>Railway Board Directorates>Finance (Budget)>Railway-wise Works Machinery & Rolling Stock Programme>Regular Budget(year) पर सार्वजनिक रूप से उपलब्ध कराया जाता है।

**बजट आबंटन (ओडिशा राज्‍य में पूर्णत:/आंशिक रूप से आने वाली परियोजनाओं के लिए):**

ओडिशा राज्‍य में पड़ने वाली अवसंरचना परियोजनाओं और संरक्षा संबंधी कार्यों के लिए औसत वार्षिक बजट आबंटन 838 करोड़ रूपए (2009-14 के दौरान) प्रतिवर्ष से बढ़ाकर 4,126 करोड़ रूपए (2014-19 के दौरान) प्रतिवर्ष कर दिया गया है। अतः 2014-19 के दौरान, औसत वार्षिक बजट आबंटन 2009-14 के औसत वार्षिक बजट आबंटन की तुलना में 392% अधिक है।

ओडिशा राज्‍य में पड़ने वाली अवसंरचना परियोजनाओं और संरक्षा संबंधी कार्यों के लिए बजट का कुल आबंटन 2019-20 में 4,568 करोड़ रुपए है, जो 2009-14 के औसत वार्षिक बजट आबंटन (838 करोड़ रूपए) से 445% अधिक है।

**परियोजनाओं को चालू करना (ओडिशा राज्‍य में पूर्णत:/आंशिक रूप से आने वाली परियोजनाओं के लिए):**

2009-14 के दौरान, ओडिशा राज्य में पूर्णत:/आंशिक रूप से आने वाली परियोजनाओं में 267 कि.मी. (56 नई लाइन, 83 आमान परिवर्तन और 128 कि.मी. दोहरीकरण) को 53 किमी प्रतिवर्ष की औसत दर पर यातायात के लिए चालू किया गया है। 2014-19 के दौरान, ओडिशा राज्य में पूर्णत:/आंशिक रूप से आने वाली परियोजनाओं में 588 कि.मी. (136 नई लाइन और 452 कि.मी. दोहरीकरण) को 118 किमी प्रतिवर्ष की औसत दर पर यातायात के लिए चालू किया गया है, जो 2009-14 के दौरान चालू किए गए यातायात से 120% अधिक है।

(ग): किसी भी परियोजना का समय से पूरा होना राज्य सरकार द्वारा शीघ्र भूमि अधिग्रहण, वन विभाग के प्राधिकारियों द्वारा वन संबंधी मंजूरी, बाधक जनोपयोगी सेवाओं (भूमिगत और भूमि के ऊपर दोनों पर) की शिफ्टिंग, विभिन्न प्राधिकरणों से सांविधिक स्वीकृतियां, क्षेत्र की भौगोलिक और स्थलाकृतिक स्थिति, परियोजना साइट के क्षेत्र में कानून एवं व्यवस्था की स्थिति, जलवायु स्थिति को ध्यान में रखते हुए परियोजना विशेष की साइट के लिए वर्ष में कार्य के महीनों की संख्या, भूकंप, बाढ, अत्यधिक वर्षा, श्रमिकों की हड़ताल जैसी अप्रत्याशित परिस्थितियों का सामना करना, माननीय न्यायालय के आदेश, कार्यरत एजेंसियों/ठेकेदारों की स्थिति और शर्तें आदि जैसे विभिन्न कारकों पर निर्भर करता है और ये सभी कारक परियोजना के समापन समय प्रभावित करते हैं, जिन्‍हें अंत में पूरा होने के चरण में आंका जाता है। अतः, परियोजना को पूरा करने के लिए इस चरण में, कोई निश्चित समय-सीमा निर्धारित नहीं की जा सकती।

\*\*\*\*\*\*